Veteraanmotorskou aanstons in George – praag.co.za — 20 jaar jonk!
Verlede jaar het 11 000 entoesiaste vanoor die streek deur die hekke gestroom om deel te hê aan die skouspel, maar die verwagting is dat daar vanjaar heelwat meer besoekers gaan wees. Die organiseerders beplan om vanjaar 'n groter verskeidenheid vermaak en syvertonings aan te bied om in almal se smaak te pas. So sal die kinders en dames ook heelwat meer hê om hulle mee besig te hou terwyl die mans die voertuie bewonder.
Volgens die voorsitter van die George Oumotorklub, Karen van der Merwe, word voertuie wat voor 1975 vervaardig is, as ou motors beskou en maak die skou spesifiek vir hierdie voertuie voorsiening.
Daar sal egter ook heelwat jonger modelle wees wat deur motorhandelaars en klubs uitgestal word.
Soos verlede jaar sal daar ook duisende mo-delmotortjies uitgestal word en te koop wees. Die veiling van veteraan en klassieke voertuie sal op die Saterdag ook weer 'n trekpleister soos in die verlede wees.
Dan is daar ook heelwat trekkers en landbou-implemente wat ten toon gestel sal word.
Onder die vermaak tel 'n snuffelmark, speelpark vir kinders, eetplakke en biertuine asook verskeie ander aantreklikhede.
Die skou, wat vanjaar 19 jaar oud is, skenk ook jaarliks etlike duisende rande aan liefdadigheidsorganisasies wat op 'n meriete-basis geidentifiseer word.
Volgens Van der Merwe is een van hul grootste uitdagings die sekuriteit tydens die skou, veral snags. Stropers en vandale het al vir groot skade tydens skoue gesorg wanneer onderdele gesteel of gebreek word.
Dit is juis hierdie realiteit wat Kobus Halliday, een van die grootste versamelaars van ou motors wat naby Groot-Brakrivier woon, laat besluit het om nie sy voertuie te skou nie.
Tydens die bekendstelling van die Oumotorskou by sy perseel het hy vertel van skades wat hy al in die verlede gely het. Sy permanente uitstalling is egter oop vir belangstellendes wat dit op afspraak wil besigtig. Hy verwelkom ook groepe.
Halliday het in 1980 sy eerste motor, 'n 1932 Chev, gerestoureer en vandag besit hy 103 veteraan- en klassieke motors, 22 trekkers en verskeie ou motorfietse.
Hy glo dat die motors die beste belegging is wat hy kan maak.
Skrywer praagGepubliseer op 29 Januarie 2015 Kategorieë Nuus, Suider-AfrikaSleutelwoord George, landbouinmplemente, skou, Suid-Kaap, veteraanmotors